**Jordskjelvet i L'Aquila 2009** var et jordskjelv i regionene Abruzzo, Lazio og Umbria i sentrale deler av Italia den 6. april 2009. Jordskjelvet hadde en momentmagnitude på 6,3. Spesielt hardt rammet ble byen L'Aquila, og over 279 mennesker omkom.

Det store skjelvet fulgte etter en serie på om lag hundre småskjelv siden januar 2009, blant dem et på 4,0 den 30. mars.

Geologisk bakgrunn
------------------

Forkastningssonen som jordskjelvet skjedde i, går NV-SØ langs de 1200 km lange Appenninerfjellene. Roger Musson ved British Geological Survey i Edinburgh uttalte etter skjelvet at Apenninene i regionen ble ansett som et risikoområde for store jordskjelv. Skjelvet den 6. april var det tredje store skjelvet på bare tolv år i det samme geografiske området. I 1980 omkom 2570 mennesker og 8850 ble skadet av et voldsomt skjelv, mens i oktober 2002 omkom 30 mennesker.

### Forvarsel

En italiensk forsker, Gioacchino Giuliani, gikk ut flere uker før jordskjelvet og uttalte at området rundt L'Aquila ville bli rammet av et større jordskjelv. Men myndighetene responderte med å true med å politianmelde han.

Hendelsesforløp
---------------

Jordskjelvet hadde styrke 6,3 (på amerikanske målinger) og dybde bare ti kilometer, og skjedde klokken 01:32 GMT, klokken 03:32 (lokal tid) omtrent 95 kilometer nordøst for Roma. Hovedskjelvet hadde en varighet på ca. 30 sekunder. Skjelvet ble merket i områdene rundt Bologna og så langt nord som Trieste. Hovedskjelvet etterfulgte to mindre skjelv dagen før.

Flere etterskjelv rammet regionen senere. Den 7. april kom et jordskjelv med en styrke på mellom 5,5 og 5,7 på Richters skala, dette var lokalisert rett under byen L'Aquila. Natt til den 9. april kom det etterskjelv slik at bygninger raste sammen.

Skader
------

Luft-foto av L'Aquila som ble hardt rammet av jordskjelvet.  Foto: LIAP 
Foto av kirken Santa Maria di Collemaggio som ble delvis ødelagt av skjelvet.  Foto: Freegiampi 
### Mennesker

Minst 279 mennesker er bekreftet omkommet. Fler enn 1500 mennesker ble såret. 15 000 bygninger kollapset i L'Aquila og flere enn 100 000 mennesker er hjemløse. 50 000 av disse befant seg i L'Aquila.

### Økonomi og infrastruktur

26 byer ble rammet av jordskjelvet. Så mange som 15 000 bygninger skal være rast sammen eller ødelagt, iflg uttalelser den 7. april. Landsbyer som Castelnuovo, Poggio Picenze, Torminparte, Fossa og Totani ble alle sammen hardt rammet, og Borgo di Castelnuovo og Villa Sant'Angelo ble tilnærmet komplett ødelagt. I Onna, en *frazione* under L'Aquila, skal så mange som rundt 50% av husene ha rast sammen, og de resterende være skadet på en eller annen måte.
Italia varslet at landet kommer til å søke om økonomisk støtte fra EUs naturskadefond. Samtidig uttalte Cnr, det nasjonale forskningsinstituttet for byggeteknologi i L'Aquila, sier det vil kunne ta syv til åtte år å bygge opp igjen byen.

Statsminister Silvio Berlusconi meldte at regjeringen øremerket 30 millioner euro til oppbygging i katastrofeområdet i Abruzzo-regionen.

### Kulturskatter

Mange kulturskatter ble skadet eller ødelagt i skjelvet. Mange gamle kirker og borger i og rundt byen L'Aquila kollapset på grunn av jordskjelvet, dette skjedde med deler av Santa Maria di Collemaggio, en av områdets mest kjente kirker, som ble bygget på 1200-tallet. Klokketårnet i renessansekirken San Bernardino falt sammen, og borgen som ble bygget på 1500-tallet, og som huser nasjonalmuseets avdeling i Abruzzo, ble også ødelagt av skjelvet.

Redningsarbeidet
----------------

Brann- og redningspersonell fra hele Italia deltok i redningsarbeidet i de rammede regionene, det samme gjaldt redningshunder. Over 4000 redningsarbeidere var i aksjon, og bidro til at flere hundre mennesker ble reddet ut av ruinene. Så mange som 50 000 frivillige fra ulike organisasjoner deltok også i arbeidet.
Over 2000 provisoriske telt med kapasitet til å huse totalt 20 000 personer ble satt opp i L'Aquila-området, til bruk av de menneskene som hadde mistet husene sine, og ca. 4000 hotellsenger i området ble gjort tilgjengelig til samme bruk.

Personell og hunder fra norske NORSAR ble tilbudt til redningsarbeidet, men uten at det ble nødvendig. EU og land som Frankrike, Tyskland, Hellas, Israel og Russland tilbød alle raskt hjelp til de italienske myndighetene.

Rettssak
--------

I 2012 ble seks forskere og en offentlig tjenestemann dømt til seks års fengsel for uaktsomt drap fordi de ga befolkningen uriktige beroligende meldinger før jordskjelvet. Lederen i *Commissione Grandi Rischi* i det italienske sivilforsvaret gikk av i protest mot dommen.

Reaksjoner
----------

* Italias flagg Italias statsminister Silvio Berlusconi erklærte unntakstilstand, og kansellerte et planlagt besøk til Russland.
* Vatikanstatens flagg Pave Benedikt XVI sendte sine bønner til ofrene for skjelvet.
* Russlands flagg Russlands president Dmitrij Medvedev sa at hans land var sjokkert over tragedien, og la til: «Vi sympatiserer med de som lider og deler deres sorg».
* FNs flagg Ban Ki-moon sa at han var «trist over tapet av liv og ødeleggelsen av eiendom i det sentrale Italia», ifølge en talsmann for FN.
* USAs flagg «Vi ønsker å sende våre kondolanser til familiene i området», sa den amerikanske presidenten Barack Obama under et offisielt besøk i Tyrkia, og talsmenn fra den amerikanske ambassaden donerte $50 000 til hjelpearbeidet.
* Kinas flagg Kinas President Hu Jintao sendte kondolanser til den italienske presidenten.
* Storbritannias flagg Dronning Elisabeth II sendte også sine kondolanser til ofrene etter jordskjelvet.

Referanser
----------

1. 1 2 3  (en) Focus Information Agency: *Death toll in Italy earthquake rise to 228*, 7. april 2009
2. ↑  (en) USGS page on the earthquake Arkivert 6. januar 2010 hos Wayback Machine. - *US Geological Survey*, 6. april 2009
3. 1 2 3  (no) Nettavisen: *34 000 har dødd av skjelv i Italia* , 6. april 2009
4. 1 2  (en) TerraDaily: *Italy quake kills 40, devastates historic town*, 6. april 2009
5. 1 2  (no) VG: *Forsker advarte mot skjelv - ble politianmeldt*, 6. april 2009
6. ↑  (no) Tv2nyhetene: *207 funnet døde etter jordskjelvet i Italia*, 7. april 2009
7. ↑  (no) VG: *- Minst 50 personer døde i jordskjelv utenfor Roma*, 6. april 2009
8. 1 2 3 4 5 6 7  (en) TerraDaily: *Italy quake kills at least 150; scores saved*, 7. april 2009
9. ↑  (en) TerraDaily: *Strong 6.7 Magnitude Quake Strikes Italy; Many Killed*, 6. april 2009
10. ↑  (en) «Powerful earthquake strikes Italy». BBC. 6. april 2009. Besøkt 6. april 2009.
11. ↑  (no) Dagbladet: *Kraftig etterskjelv i Italia*, 7. april 2009
12. 1 2  (no) Nettavisen: *- Hele landsbyer er ødelagt*, 6. april 2009
13. 1 2 3 4 5  (no) Aftenposten: *- Flere enn 100.000 hjemløse*, 7. april 2009
14. 1 2 3  (no) Aftenposten: *- Byen er jevnet med jorden*, 6. april 2009
15. ↑  (no) Dagbladet: *Kulturskatter ødelagt i jordskjelvet*, 6. april 2009
16. 1 2  (no) Nettavisen: *100 reddet ut av ruinene* , 7. april 2009
17. ↑  (no) Dagbladet: *Her bæres enda et offer ut*, 7. april 2009
18. ↑  (no) Aftenposten: *Norske hunder klare til å bistå*, 7. april 2009
19. ↑  «Forskere dømt etter jordskjelv i Italia», *NRK*, 22. oktober 2012
20. ↑  «Jordskjelveksperter dømt til seks års fengsel for drap», *TV2 Nyhetene*, 22. oktober 2012.
21. ↑  «Italy disaster head Luciano Maiani quits over L'Aquila», *BBC News*, 23. oktober 2012.
22. ↑  (en) ChinaDaily: *President Hu offers condolences over Italian quake*, 7. april 2009
23. ↑  (en) Focus Information Agency: *Elizabeth II sends condolences to families of victims in Italy quake*, 7. april 2009

Eksterne lenker
---------------

* (en) 2009 L'Aquila earthquake – kategori av bilder, video eller lyd på Commons Rediger på Wikidata
* (en) BBC News: In pictures: Italy earthquake
* (en) Telegraph: Italy earthquake: Aerial photographs of L'Aquila and Onna

|  |  |
| --- | --- |
| Oppslagsverk/autoritetsdata | Encyclopædia Britannica **·** LCCN **·** BNF **·** BNF (data) **·** SUDOC
 |